Tove Videbæk (KD), 2004-03-26:
Det er en meget vigtig debat, vi har her i dag, om nogle af de mest udsatte i samfundet, nemlig de psykisk syge og oven i købet de psykisk syge, som på en eller anden måde er havnet i de kriminelle statistikker.
Vi får jo som nævnt statistikker, der siger, at antallet af psykisk syge kriminelle er firedoblet gennem de seneste 20 år.
Men når jeg læser sådan en konstatering, så er der en lang række spørgsmål, der dukker op hos mig, og som jeg får behov for at stille, nemlig: Hvor mange af disse personer havde ønsket at blive indlagt, men blev afvist?
Og også: Er der overhovedet tale om mere kriminalitet blandt de psykisk syge, eller bliver psykisk syge blot nemmere kriminaliseret i dag apropos den historie, som fru Line Barfod refererede til? Og hvor ofte er der tale om handlinger begået under tvangsindlæggelse på psykiatriske afdelinger, og hvor mange af dem, der idømmes foranstaltningsdomme, er i forvejen i psykiatrisk behandling, og hvilken betydning har det i forhold til kriminalitetsraten, at der ofte kun tilbydes medicinsk behandling, og kan der påvises en sammenhæng mellem psykiatrisk tvangsanvendelse og lovovertrædelser, og i hvor stort omfang er der en tendens til negativ forskelsbehandling af psykisk syge, der begår mindre alvorlige forseelser, og positiv forskelsbehandling af psykisk syge, der begår meget farlig personkriminalitet?
I hvor stort omfang spiller stofmisbrug, fattigdom, køn og etnicitet en rolle for omfanget og karakteren af de forseelser, der fører til foranstaltningsdomme, og for hvilke foranstaltninger der idømmes, og sidst: Diskrimineres personer, der ikke er af dansk herkomst?
Altså en lang, lang, lang række spørgsmål, som kommer op
i sådan en situation her, og på grund af alle disse spørgsmål m.fl. er jeg meget, meget tilfreds med det forslag til vedtagelse, som vi er blevet enige om. Her konstaterer vi jo netop, at vi har behov for nogle svar, vi har behov for præcis at vide, hvad der er galt, og hvad der kan og skal gøres bedre.
Hos Kristendemokraterne er vi glade for at være med i satspuljeforliget, som også i år har været med til at prioritere mange millioner til forbedring af psykisk syges forhold.
Der er i virkeligheden tale om et stort antal patienter, som på den måde flyttes fra psykiatriloven til straffelovens regi osv. osv., helt i tråd med det eksempel, som fru Line Barfod kom med.
I forrige uge havde vi i Socialudvalget et møde med Amtsrådsforeningen og fik her beskrevet nogle socialpsykiatriske tilbud, bl.a. i Storstrøms Amt, som lød som noget af det, der er brug for mere af i Danmark i forbindelse med behandlingen af og udvisning af respekt for den psykisk syge.
I Storstrøms Amt har man en kontaktperson til hver udskrevet psykiatrisk patient, som har behov for det, og disse patienter har kontaktpersonens mobiltelefonnummer og kan komme i kontakt med vedkommende 24 timer i døgnet 7 dage om ugen.
Herudover kan den psykisk syge få en samtale eller komme i behandling, uanset hvad tid det er på dagen.
Oftest kommer den psykisk syge patient eller ikke færdigbehandlede patient ind på det socialpsykiatriske tilbud, hvor man også har senge til rådighed.
Her kan patienten så blive i nogle dage, kan få stabiliseret medicin, få samtaler efter behov og så tage hjem igen, når han selv synes, han er færdig til det.
Det var sådan et godt eksempel på noget af det, som vi synes vi skal have mere af, altså et godt samarbejde mellem socialpsykiatrien og distriktspsykiatrien, et samarbejde, så personer ikke nødvendigvis skal lukkes ind på en afdeling på et sygehus, fordi de får det lidt dårligt i nogle dage, eller at de skal vente og gå så længe og være dårlige, at de bliver rigtig dårlige, så de kan blive indlagt.
Man kan hjælpe dem der, hvor de er, hjælpe dem og stabilisere dem.
Jeg mener, at det er lige præcis det, vi har formuleret i det forslag til vedtagelse, der er fremsat, og derfor støtter vi det gerne.